Salman bin Abdoel Aziz al-Saoed (Arabies:سلمان بن عبد العزیز آل سعود, Salmān ibn ‘Abd al-‘Azīz Āl Su‘ūd; gebore 31 Desember 1935) is van 2015 af die koning en premier van Saoedi-Arabië. Hy is in 2012 as kroonprins aangewys ná die dood van sy broer Najef bin Abdoel Aziz. Hy het op 23 Januarie 2015 die troon bestyg ná die dood van sy halfbroer koning Abdoellah. Sy grootste inisiatiewe as koning sluit in die Saoediese ingryping in die Jemense Burgeroorlog, Saoediese Visie 2030 en ’n wet in 2017 wat vroue toelaat om motor te bestuur. Sy seun, kroonprins Mohammad bin Salman, word as die de facto-heerser van Saoedi-Arabië beskou en was verantwoordelik vir baie hervormings in die land, asook ’n paar omstrede dade, soos die inhegtenisneming in 2017 van lede van die Saoediese koninklike familie en die sluipmoord op die andersdenkende en joernalis Jamal Khashoggi. Salman is op 31 Desember 1935 gebore as die 25ste seun van Ibn Saoed, die stigter en eerste koning van Saoedi-Arabië. Hy en sy ses volbloedbroers is bekend as die Soedairi-sewe, die seuns van Ibn Saoed se vrou Hassa bint Ahmed al-Soedairi.